Tarybos sprendimas
1978 m. liepos 25 d.
dėl dantų gydytojų mokymo patariamojo komiteto įsteigimo
78/688/EEB
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į Komisijos pateiktą sprendimo projektą,
kadangi 1974 m. birželio 6 d. rezoliucijoje dėl abipusio diplomų, pažymėjimų ir kitų oficialią kvalifikaciją patvirtinančių dokumentų pripažinimo Taryba paskelbė, kad ji pasisako už patariamųjų komitetų įsteigimą;
kadangi diplomų, pažymėjimų ir kitų oficialią kvalifikaciją patvirtinančių dokumentų abipusio pripažinimo kontekste yra svarbu užtikrinti palyginti aukštus mokymo standartus;
kadangi šiam tikslui pasiekti yra pageidautina įsteigti patariamąjį komitetą, kuris patartų Komisijai,
NUSPRENDĖ:
1 straipsnis
Komisijoje įsteigiamas Dantų gydytojų mokymo patariamasis komitetas, toliau - "komitetas".
2 straipsnis
1. Komiteto tikslas - padėti užtikrinti palyginti aukštus dantų gydytojų mokymo standartus Bendrijoje tiek dantų gydytojams, tiek specializuotiems dantų gydytojams.
2. Jis vykdo savo užduotis pirmiausia šiais būdais:
- apsikeitimas išsamia informacija apie mokymo metodus ir jo turinį, teorinių ir praktinių kursų, dėstomų valstybėse narėse, lygį ir struktūrą,
- diskusijomis ir konsultacijomis, siekiant surasti bendrą požiūrį dėl standartų, kurie turi būti įtvirtinti mokant dantų gydytojus ir, reikiamais atvejais, dėl tokio mokymo struktūros ir turinio,
- prižiūrint, kaip dantų gydytojų mokymas yra pritaikomas dantų gydymo mokslo ir mokymo metodų pažangai.
3. Komitetas pateikia Komisijai ir valstybėms narėms savo nuomonę ir rekomendacijas, įskaitant, kai jis tai laiko reikalinga, pasiūlymus keisti direktyvų 78/686/EEB [1] ir 78/687/EEB [2] nuostatas dėl dantų gydytojų mokymo.
4. Komitetas taip pat konsultuoja Komisiją visais su dantų gydytojų mokymu susijusiais klausimais.
3 straipsnis
1. Komitetą sudaro trys ekspertai iš kiekvienos valstybės narės:
- vienas ekspertas - praktikuojantis dantų gydytojas,
- vienas ekspertas iš universiteto ar lygiavertės įstaigos atitinkamo fakulteto,
- vienas ekspertas iš valstybės narės kompetentingos institucijos.
2. Kiekvienas narys turi pakaitinį narį. Pakaitiniai nariai gali dalyvauti komiteto posėdžiuose.
3. 1 ir 2 dalyse išvardytus narius ir pakaitinius narius pasiūlo valstybės narės. 1 dalies pirmoje ir antroje įtraukose minimi nariai ir pakaitiniai nariai yra siūlomi, gavus praktikuojančių specialistų ir universitetų ar lygiaverčių įstaigų atitinkamų fakultetų pasiūlymus. Tokiu būdu pasiūlytus narius ir jų pakaitinius narius paskiria Taryba.
4 straipsnis
1. Komiteto narys savo pareigas vykdo trejus metus. Šiam terminui pasibaigus, komiteto nariai vykdo savo pareigas tol, kol jie yra pakeičiami kitais arba jų kadencija pratęsiama.
2. Nario kadencijos terminas gali pasibaigti anksčiau nei per trejus metus dėl nario atsistatydinimo arba mirties, arba jeigu jį pakeičia kitas asmuo pagal 3 straipsnyje išdėstytą tvarką. Asmuo paskiriamas likusiam kadencijos laikui.
5 straipsnis
Komitetas išsirenka iš savo narių tarpo pirmininką ir du pavaduotojus. Jis priima darbo tvarkos taisykles. Susirinkimo darbotvarkę sudaro Komiteto pirmininkas, pasikonsultavęs su Komisija.
6 straipsnis
Komitetas gali sudaryti darbo grupes, pakviesti stebėtojus ar ekspertus, kad jie padėtų sprendžiant visus specialius su jo darbu susijusius klausimus.
7 straipsnis
Sekretoriato paslaugas komitetui teikia Komisija.
Priimta Briuselyje, 1978 m. liepos 25 d.